CELEX: 32008B0537
Language: lt
Date: 1208995200000
Title: 2008/537/EB: 2007 m. balandžio 24 d. Europos Parlamento sprendimas dėl 2005 finansinių metų Europos rekonstrukcijos agentūros biudžeto įvykdymo patvirtinimo

15.7.2008   
            
            
               LT
            
            
               Europos Sąjungos oficialusis leidinys
            
            
               L 187/182
            
         EUROPOS PARLAMENTO SPRENDIMAS
   2007 m. balandžio 24 d.
   dėl 2005 finansinių metų Europos rekonstrukcijos agentūros biudžeto įvykdymo patvirtinimo
   (2008/537/EB)
   EUROPOS PARLAMENTAS,
   atsižvelgdamas į Europos rekonstrukcijos agentūros 2005 finansinių metų galutines metines ataskaitas (1),
   atsižvelgdamas į Audito Rūmų ataskaitą dėl Europos rekonstrukcijos agentūros 2005 finansinių metų galutinių metinių ataskaitų kartu su Agentūros atsakymais (2),
   atsižvelgdamas į 2007 m. vasario 27 d. Tarybos rekomendaciją (5711/2007 – C6-0080/2007),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2000 m. gruodžio 5 d. Tarybos reglamentą (EB) Nr. 2667/2000 dėl Europos rekonstrukcijos agentūros (4), ypač į jo 8 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6-0116/2007),
   
               1.
            
            
               Europos rekonstrukcijos agentūros direktoriui suteikia patvirtinimą, kad Agentūros 2005 finansinių metų biudžetas įvykdytas;
            
         
               2.
            
            
               išdėsto savo pastabas toliau pateikiamoje rezoliucijoje;
            
         
               3.
            
            
               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos rekonstrukcijos agentūros direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).
            
         
      
         
            Pirmininkas
         
         Hans-Gert PÖTTERING
      
      
         
            Generalinis sekretorius
         
         Harald RØMER
      
   
   
      (1)  OL C 266, 2006 10 31, p. 7.
   
      (2)  OL C 312, 2006 12 19, p. 18.
   
      (3)  OL L 248, 2002 9 16, p. 1. Reglamentas su pakeitimais, padarytais Reglamentu (EB) Nr. 1995/2006 (OL L 390, 2006 12 30, p. 1).
   
      (4)  OL L 306, 2000 12 7, p. 7. Reglamentas su paskutiniais pakeitimais, padarytais Reglamentu (EB) Nr. 1756/2006 (OL L 332, 2006 11 30, p. 18).
   
      (5)  OL L 357, 2002 12 31, p. 72.
    ---documentbreak--- 
   
               15.7.2008   
            
            
               LT
            
            
               Europos Sąjungos oficialusis leidinys
            
            
               L 187/183
            
         EUROPOS PARLAMENTO REZOLIUCIJA
   2007 m. balandžio 24 d.
   su pastabomis, sudarančiomis neatskiriamą sprendimo dėl 2005 finansinių metų Europos rekonstrukcijos agentūros biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į galutines metines Europos rekonstrukcijos agentūros 2005 finansinių metų sąskaitas (1),
   atsižvelgdamas į Audito Rūmų pranešimą apie 2005 finansinių metų Europos rekonstrukcijos agentūros sąskaitas kartu su Agentūros atsakymais (2),
   atsižvelgdamas į 2007 m. vasario 27 d. Tarybos rekomendaciją (5711/2007 – C6-0080/2007),
   atsižvelgdamas į EB sutartį ir ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2000 m. gruodžio 5 d. Tarybos reglamentą (EB) Nr. 2667/2000 dėl Europos rekonstrukcijos agentūros (4) įsteigimo, ypač į jo 8 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6-0116/2007),
   
               A.
            
            
               kadangi Audito Rūmai pranešė, kad jiems pateiktas tinkamas patvirtinimas, kad 2005 m gruodžio 31 d. pasibaigusių finansinių metų metinės ataskaitos yra patikimos ir vykdytos finansinės operacijos su tam tikromis išlygomis yra teisėtos ir tvarkingos,
            
         
               B.
            
            
               kadangi 2006 m. balandžio 27 d. Parlamentas Agentūros direktoriui suteikė patvirtinimą, kad 2004 finansinių metų biudžetas įvykdytas (6) ir prie sprendimo dėl biudžeto įvykdymo patvirtinimo pridėtoje rezoliucijoje, inter alia, pažymėjo, kad:
               
                           —
                        
                        
                           ragina Agentūrą ieškoti būdų pagerinti savo iždo valdymo politiką, kad būtų kuo geriau panaudotos kartais didelės einamosiose banko sąskaitose laikomos pinigų sumos,
                        
                     
                           —
                        
                        
                           pažymi, kad nesant veiksmingų vidaus kontrolės procedūrų ilgalaikėms gautinoms sumoms tikrinti Audito Rūmai negalėjo įsitikinti, ar buvo tvarkingai įregistruotos visos su pasitiktiniais fondais, kredito linijų struktūromis ir specialiaisiais fondais susijusios operacijos; primygtinai reikalauja sudaryti Audito Rūmams galimybes patikrinti visus sandorius,
                        
                     
                           —
                        
                        
                           siekiant išspręsti dideles nepatikimumo ir kaltinimo korupcija problemas, egzistuojančias sudarant viešųjų pirkimų sutartis ir koncesijų sutartis labai jautriuose projektuose (pvz., mobiliosios telefonijos srityje), ragina Komisiją ir Agentūrą, glaudžiai bendradarbiaujant su UNMIK (Jungtinių Tautų laikinosios administracijos misija Kosove) ir FIB (Finansinės informacijos biuru), nustatyti aiškias ir skaidrias viešųjų pirkimų sutarčių taisykles, sukurti šioje srityje vidaus ir aukštesnio audito institucijas ir nuolat informuoti Parlamentą apie šiuo klausimu pasiektą pažangą;
                        
                     
         Bendros pastabos dėl daugumos ES agentūrų, kurioms reikia atskiro biudžeto įvykdymo patvirtinimo
   
               1.
            
            
               mano, kad vis didėjantis Bendrijos agentūrų skaičius ir kai kurių agentūrų veikla nėra susijusi su bendrąja politikos struktūra, kad kai kurių agentūrų funkcijos ne visada atspindi tikruosius Sąjungos poreikius ir jų piliečių lūkesčius, ir pažymi, kad, apskritai, ne visada agentūros turi gerą įvaizdį ar apie jas atsiliepiama gerai spaudoje;
            
         
               2.
            
            
               dėl šios priežasties ragina Komisiją apibrėžti bendrąją politikos struktūrą dėl naujų Bendrijos agentūrų kūrimo ir prieš steigiant bet kokią naują agentūrą pateikti išlaidų ir galimos naudos tyrimą užtikrinant, kad nebūtų agentūrų veiklos dubliavimosi ar funkcijų dubliavimosi su kitomis Europos organizacijomis;
            
         
               3.
            
            
               ragina Audito Rūmus pateikti nuomonę apie išlaidų ir galimos naudos analizę prieš Parlamentui priimant savo sprendimą;
            
         
               4.
            
            
               ragina Komisiją kas penkerius metus pateikti tyrimą apie kiekvienos veikiančios agentūros teikiamą naudą; jei agentūros teikiamos naudos įvertinimas būtų neigiamas, prašo visų susijusių institucijų imtis būtinų veiksmų ir performuluoti tos agentūros įgaliojimus ar ją uždaryti;
            
         
               5.
            
            
               atsižvelgdamas į tai, jog daugėja reguliavimo agentūrų, apgailestauja, kad derybos dėl Tarpinstitucinio susitarimo dėl šių agentūrų veiklos sistemos projekto dar nesibaigė, ir ragina atsakingas Komisijos tarnybas, konsultuojantis su Audito Rūmais, imtis visų priemonių, kad būtų kuo greičiau sudarytas šis susitarimas;
            
         
               6.
            
            
               pažymi, kad, atsižvelgiant į Komisijos atsakomybę biudžeto srityje, būtina glaudžiau susieti agentūras su Komisija; ragina Komisiją ir Tarybą imtis visų būtinų priemonių, kad iki 2007 m. gruodžio 31 d. reguliavimo agentūrų priežiūros organuose Komisijai būtų suteiktos blokuojančios mažumos teisės, o steigiant naujas agentūras šios teisės būtų numatomos iš anksto;
            
         
               7.
            
            
               ragina Audito Rūmus į savo metinę ataskaitą įtraukti papildomą skyrių, skirtą visoms agentūroms, kurių biudžeto įvykdymą reikia patvirtinti kartu su Komisijos finansine atskaitomybe, siekiant geriau suprasti, kaip agentūros naudoja ES lėšas;
            
         
               8.
            
            
               primena principą, pagal kurį Parlamentas tvirtina visų ES agentūrų, nesvarbu, subsidijuojamų, ar ne, biudžeto įvykdymą, net ir tais atvejais, kai agentūros steigimo dokumente nurodyta kita jos biudžeto įvykdymą tvirtinanti institucija;
            
         
               9.
            
            
               ragina Audito Rūmus atlikti visų agentūrų veiklos auditą ir pranešti apie tai atsakingiems Parlamento komitetams, įskaitant Biudžeto kontrolės komitetą;
            
         
               10.
            
            
               pažymi, kad agentūrų skaičius nuolat didėja ir kad pagal Komisijos politinę atsakomybę dėl agentūrų veiklos, kuri apima daug daugiau nei paprastą logistinę paramą, Komisijos generaliniams direktoratams, kurie atsako už agentūrų steigimą ir stebėseną, dar labiau reikia nustatyti bendrą požiūrį į agentūras; mano, kad struktūros, panašios į agentūrų sukurtą struktūrą, skirtą veiklos koordinavimui su atitinkamais generaliniais direktoratais, sukūrimas būtų pragmatiškas žingsnis siekiant nustatyti bendrą su Komisija požiūrį į visus klausimus, susijusius su agentūromis;
            
         
               11.
            
            
               ragina Komisiją pagerinti administracinę ir techninę paramą agentūroms atsižvelgiant į didėjantį Bendrijos administracinių taisyklių ir techninių problemų sudėtingumą;
            
         
               12.
            
            
               pažymi, kad jokioje Bendrijos agentūroje nėra priežiūros organo, ir ragina Komisiją imtis būtinų priemonių, kad kuo greičiau būtų sukurtas toks mechanizmas;
            
         
               13.
            
            
               džiaugiasi, kad gerokai patobulėjo Europos Sąjungos agentūrų darbo koordinavimas ir jos gali spręsti vis kylančias problemas ir padidinti bendradarbiavimo su Komisija ir Parlamentu veiksmingumą;
            
         
               14.
            
            
               mano, kad kelių agentūrų bendros paramos tarnybos, kurios paskirtis – suderinti finansinio valdymo informacines sistemas su Komisijos informacinėmis sistemomis, sukūrimas – tai priemonė, kurią reikėtų tęsti ir plėtoti;
            
         
               15.
            
            
               ragina agentūras tobulinti bendradarbiavimą su atitinkamų sričių veikėjais, taip pat tobulinti bendrų su jais tikslų nustatymą; skatina Komisiją priimti, jos manymu, būtinas priemones, kurios padėtų agentūroms pagerinti jų įvaizdį ir sustiprinti jų veiklos matomumą;
            
         
               16.
            
            
               ragina Komisiją pateikti pasiūlymą suderinti kasmetinių agentūrų ataskaitų formatą ir sukurti veiklos rodiklius, pagal kuriuos būtų galima palyginti jų efektyvumą;
            
         
               17.
            
            
               ragina agentūras kiekvienų metų pradžioje pateikti veiklos rodiklius, pagal kuriuos galėtų būti vertinama šių agentūrų veikla;
            
         
               18.
            
            
               ragina agentūras vis labiau siekti SMART (konkrečių, įvertinamų, pasiekiamų, tinkamų, laiku pasiekiamų) tikslų, nes tai padėtų realiau planuoti ir pasiekti tikslus;
            
         
               19.
            
            
               pritaria Audito Rūmams, kad Komisijai taip pat tenka atsakomybė už agentūrų (finansinį) valdymą; taigi ragina Komisiją kontroliuoti įvairias agentūras, jei reikia, teikti joms nurodymus ir padėti jas valdyti, visų pirma turint mintyje tinkamą konkurso procedūrų taikymą, įdarbinimo procedūrų skaidrumą, patikimą finansų valdymą (per mažas išlaidas ir pernelyg didelių sumų numatymą biudžete) ir, svarbiausia, tinkamą taisyklių, susijusių su vidaus kontrolės sistema, taikymą;
            
         
               20.
            
            
               mano, kad agentūrų darbo programose turėtų atsispindėti pamatuojamas jų indėlis atsižvelgiant į vykdomą veiklą ir kad turėtų būti skiriamas reikiamas dėmesys Komisijos vidaus kontrolės standartams;
            
         Specialios pastabos
   
               21.
            
            
               pabrėžia, kad labai teigiamai vertina Agentūros pasiektus rezultatus ir didelę pažangą, kurią Agentūra padarė siekdama konstruktyviai atsižvelgti į Audito Rūmų ir Parlamento rekomendacijas;
            
         
               22.
            
            
               sveikina Agentūros direktorių ir jos darbuotojus, atlikusius darbą labai sunkiomis sąlygomis ir labai pagerinus ES įvaizdį ir matomumą;
            
         
               23.
            
            
               primygtinai ragina Komisiją pratęsti Agentūros įgaliojimus, kurie turi baigtis 2008 m.; mano, kad ji turėtų būti pertvarkyta į agentūrą, atsakingą už tam tikrų ES išorės veiksmų, kurių pertvarkymas turėtų būti pagrįstas išankstiniu kainos ir naudos santykio tyrimu, įgyvendinimą, ypač siekiant valdyti pokonfliktines situacijas, užtikrinant, jog būtų išvengta kitų Europos ar tarptautinių organizacijų veiklos dubliavimo ir įgytos kompetencijos praradimo;
            
         
               24.
            
            
               ragina Komisiją informuoti Parlamentą, kokios priežastys (išskyrus Komisijos ketinimą uždaryti Agentūrą 2008 m.) lėmė tai, kad Agentūrai nebuvo pavesta užduotis įgyvendinti Sąjungos specialiąją programą, skirtą Kipro šiaurinei daliai, ir teikti pagalbą Palestinos gyventojams;
            
         
               25.
            
            
               mano, kad Agentūra turi ne tik gerai išvystytas sistemas (logistikos, informacinių technologijų ir kitas), kurias pasitelkusi gali skubiai suteikti daug paramos konfliktus patyrusiems regionams, bet ir akivaizdžią aukšto lygio kompetenciją bei žinių vykdant pokarinę atkuriamąją veiklą;
            
         
               26.
            
            
               yra įsitikinęs, kad jei Komisija nori perimti naujosios pasirengimo narystei pagalbos priemonės valdymą, atsižvelgdama į acquis numatytas su Balkanais susijusias užduotis, Agentūra turėtų perimti užduotis, kurias vykdo už RELEX priemones išorės veiksmų srityje atsakinga agentūra;
            
         
               27.
            
            
               mano, kad naujų įgaliojimų suteikimas šiai sėkmingai dirbančiai agentūrai būtų pats veiksmingiausias būdas įgyvendinti naujas išorės veiksmų užduotis, kurių negali apsiimti vykdyti Komisijos tarnybos Briuselyje ar Komisijos delegacijos;
            
         
               28.
            
            
               mano, kad Agentūra galėtų atlikti labai svarbų vaidmenį tuose regionuose, kuriuose tradicinės vystomosios pagalbos priemonės negali būti įgyvendinamos; ir mano, kad tai labai padidintų ES matomumą;
            
         
               29.
            
            
               džiaugiasi tuo, kad Audito Rūmams 2003 ir 2004 m. metinėse ataskaitose pateikus pastabų Agentūra ėmėsi priemonių sutarčių skyrimo tvarkai patobulinti ir jos padėjo padidinti skaidrumą įvairiose srityse, pavyzdžiui, vertinimo proceso metu priimti svarbūs sprendimai, kuriais vadovaujantis skiriamos sutartys, yra labiau pagrindžiami dokumentais ir dėl to laikomasi didesnės drausmės vertinant ir skiriant sutartis;
            
         
               30.
            
            
               ragina Agentūrą toliau tobulinti atrankos kriterijus, kad jie taptų įgyvendinamesni, nes kartais jie nepritaikyti prie Agentūros darbo sąlygų;
            
         
               31.
            
            
               džiaugiasi pažanga, padaryta konkursų organizavimo srityje ir ragina Agentūrą toliau stengtis užtikrinti, kad sutartys būtų skiriamos laikantis visų reguliavimo nuostatų;
            
         
               32.
            
            
               pažymi, kad Audito Rūmai 2004 m. ataskaitoje apžvelgdami UNMIK patikėtas operacijas pažymėjo, kad Agentūra atliko mokėjimus nevykdydama reikiamos finansų kontrolės ir susidūrė su rimtais sunkumais užbaigdama sandorius, daugiausia dėl to, kad nebuvo tinkamų projektų ataskaitų bei reikiamų išlaidas patvirtinančių dokumentų; džiaugiasi, kad 2005 m. Agentūra dėjo daug pastangų šiai padėčiai pagerinti, bet pažymi, kad kai kurios su sandorių užbaigimu susijusios problemos nebuvo išspręstos.
            
         
      (1)  OL C 266, 2006 10 31, p. 7.
   
      (2)  OL C 312, 2006 12 19, p. 18.
   
      (3)  OL L 248, 2002 9 16, p. 1. Reglamentas su pakeitimais, padarytais Reglamentu (EB) Nr. 1995/2006 (OL L 390, 2006 12 30, p. 1).
   
      (4)  OL L 306, 2000 12 07, p. 7. Reglamentas su paskutiniais pakeitimais, padarytais Reglamentu (EB) Nr. 1756/2006 (OL L 332, 2006 11 30, p. 18).
   
      (5)  OL L 357, 2002 12 31, p. 72.
   
      (6)  OL L 340, 2006 12 6, p. 74.